Selfdood onder tieners: Covid-19 se donker impak - Jou Gesin | Solidariteit WêreldJou Gesin | Solidariteit Wêreld
Tuis › Artikels › Selfdood onder tieners: Covid-19 se donker impak
Selfdood is die tweede grootste oorsaak van sterftes onder jongmense in Suid-Afrika en hoër onderwys spesifiek, toon 'n studie deur Hoër Gesondheid SA. Kenners reken Covid-19 het 'n groot aandeel hierin.
Angs, depressie, dwelmmisbruik en romantisering van selfdood is aansienlik hoër vergeleke met vorige jare. "Spesifieke aspekte soos die groter impak wat ouderdomsgenote op 'n tiener het, maak hulle meer kwesbaar," sê dr. Erika Hitge, berader en psigometris in privaat praktyk.
Sy verduidelik dat tieners wat met die inperking fisies verwyder is van hulle ouderdomsgroep maklik ontwortel kan voel, onseker kan wees, en begin twyfel oor hulle plek in die sosiale groepe waarvan hulle deel is.
Terwyl tieners op dié ouderdom in 'n proses van toenemende onafhanklikheid is (veral op emosionele vlak) en dit nou hul taak is om onafhanklik te word van die primêre gesin, het die inperking veroorsaak dat hulle uitgelewer aan die gesinslewe voel. Dit kan baie frustrasie en selfs depressie meebring.
Tieners is bekend daarvoor om emosioneel te wees as gevolg van hormoonveranderinge. 'n Mens kan dus aanvaar dat bykomende aanpassings ook bykomende stres sal veroorsaak. Hulle eie onvermoë om hulle emosies te reguleer en om in hulle verhoudings te bly funksioneer, kan tieners wanhopig laat voel.
"Die Covid-19-pandemie is 'n teelaarde vir stres en wanneer stresvlakke nie beheer kan word nie, kan dit omskakel in gedragsprobleme gepaard met depressie en angs. Laasgenoemde kan lei tot neigings van selfdood wat gewoonlik met 'n gevoel van hopeloosheid verbind word," bevestig professor Lourens Schlebusch, wêreldkundige op die gebied van selfdood.
Boonop vererger die huidige onsekerheid op die onderwysgebied jongmense se situasie. Al dié faktore veroorsaak stres en depressie, wat verder aangevuur word deur die Covid-19-pandemie. Dit is 'n resep wat die probleem vir tieners baie meer intens maak.
Hoewel almal wat aan depressie ly nie selfdood pleeg nie, is die meeste mense wat met selfmoordgedagtes worstel terneergedruk. Nie alle tieners toon vooraf hulle voornemens nie maar daar is besliste tekens.
Die moontlike snellers waarvan ouers moet kennis neem, sluit in:
skielike veranderinge in gedrag;
gemoedswisseling (uitbundige vreugde en/of woedeuitbarstings enersyds, teenoor 'n eienaardige kalmte andersyds);
die weggee van waardevolle persoonlike besittings;
beheptheid met die dood of selfdood;
geen voorbereiding vir die toekoms.
eetgewoontes wat verander en gewigsverlies of –toename;
slaappatrone wat verander, lusteloosheid, konstante moegheid en geen energie nie; en
'n gevoel van waardeloosheid en oormatige skuldgevoelens.
Sedert Maart 2020 het oproepe van jongmense tussen die ouderdom van 13 en 24 jaar aansienlik toegeneem, bevestig Lifeline Suid-Afrika. "Die jongmense het veral gesukkel met die grendelgleuf tuis en het dit dikwels as vernietigend beskryf," sê 'n woordvoerder.
Die Suid-Afrikaanse Depressie-en-Angsgroep (SADAG) waarsku Suid-Afrikaners dat 'n verdere krisisvlaag die land gaan tref. Hulle sê volgens internasionale navorsing word voorspel dat Covid-19 se sielkundige impak meer verwoestend gaan wees en langer gaan duur as die pandemie self.
Die departement van hoër onderwys en opleiding het onlangs in reaksie op die Covid-19-pandemie en die nasionale grendeltyd, 'n 24-uur- tolvry hulplyn bekend gestel om universiteitstudente en personeel tydens die pandemie te ondersteun. Dit is 'n gesamentlike projek van die departement, Hoër Gesondheid SA en die Suid-Afrikaanse Depressie-en-Angsgroep.
Hierdie diens ondersteun al ons studente en kampusgemeenskappe met geestesgesondheidsuitdagings – diegene wat geslagsgeweld en ander psigososiale gesondheidsuitdagings as gevolg van Covid-19 beleef. Studente word aangemoedig om te eniger tyd die volgende tolvry nommer te gebruik: 0800 36 36 36.